Εκοιμήθη ο Αρχιμ. π. Δαμασκηνός Βολιώτης

Με την κανονική άδεια και ευλογία του Σεβασμιωτάτου Μητροπολίτου Καστορίας κ.κ. Καλλινίκου ο Σεβασμιώτατος Μητροπολίτης Φθιώτιδος κ. Συμεών, οι κατά σάρκα οικογενείς του και η Αδελφότητα της Ιεράς Μονής Γενεσίου Θεοτόκου Δαμάστας αναγγέλλουν με ιδιαίτερη συγκίνηση την ειρηνική και γαλήνια κατά Θεόν κοίμηση του αφυπηρετήσαντος κληρικού της Ιεράς Μητροπόλεως Καστορίας, του σεβαστού Ιερομονάχου και γέροντος πατρός Δαμασκηνού (κατά κόσμον Δημητρίου Βολιώτη).
Ο μακαριστός Αρχιμανδρίτης π. Δαμασκηνός Βολιώτης γεννήθηκε στα ένδοξα Ασπρόγεια Φλώρινας στις 23 Σεπτεμβρίου 1941, εξεπλήρωσε τις στρατιωτικές του υποχρεώσεις ως Στρατιώτης Μηχανικού από τις 10 Ιουλίου 1962 έως τις 21 Αυγούστου 1964, ενώ έλαβε το πτυχίο του Τμήματος Θεολογίας της Θεολογικής Σχολής του Αριστοτελείου Πανεπιστημίου Θεσσαλονίκης στις 8 Νοεμβρίου 1989.
Χειροτονήθηκε διάκονος στις 2 Σεπτεμβρίου 1983 και πρεσβύτερος στις 4 Σεπτεμβρίου 1983 από τον μακαριστό Μητροπολίτη Φλωρίνης, Πρεσπών και Εορδαίας κυρό Αυγουστίνο (Καντιώτη), εκ του οποίου έλαβε και το μοναχικό όνομα Δαμασκηνός.
Αρχικώς υπηρέτησε στις ενορίες Αγίου Ιωάννου Καλυβίτου Φανού Αμυνταίου και Αγίου Μηνά Εμπορίου Εορδαίας και εν συνεχεία μετετέθη στην όμορη Ιερά Μητρόπολη Καστορίας κατόπιν ενεργειών του μακαριστού Μητροπολίτου Καστορίας κυρού Γρηγορίου του Γ’ (Παπουτσόπουλου), πλησίον του οποίου αξιώθηκε να πραγματοποιήσει το εκ παιδός όνειρο του, την διακονία στην εξωτερική ιεραποστολή. Κατόπιν εισηγήσεων του μακαριστού αγίου Μητροπολίτου Καστορίας κυρού Γρηγορίου του Γ’ αποσπάσθηκε διαδοχικώς σε Μητροπόλεις του Οικουμενικού Πατριαρχείου διακονήσας αρχικώς στην Ιερά Μητρόπολη Κορέας πλησίον του μακαριστού, τότε αρχιμανδρίτου, μετέπειτα Μητροπολίτου Πισιδίας του από Κορέας κυρού Σωτηρίου (Τράμπα) και κατόπιν στην Ιερά Αρχιεπισκοπή Καναδά, διακονήσας την εκείσε ομογένεια υπό την καθοδήγηση του μεγάλου και εμβληματικού Μητροπολίτου, Σεβασμιωτάτου πρώην Καναδά κ.κ. Σωτηρίου. 
Επί του μακαριστού Μητροπολίτου Καστορίας κυρού Σεραφείμ (Παπακώστα), ο οποίος τον χειροθέτησε αρχιμανδρίτη στον Ιερό Μητροπολιτικό Ναό Κοιμήσεως Θεοτόκου Καστορίας, υπηρέτησε μέχρι και τον θάνατο του κατά σάρκα αδελφού του Πέτρου, στην ιδιαίτερη πατρίδα του, τα ηρωικά Ασπρόγεια, το χωριό των Μακεδονομάχων προγόνων του, στον Ιερό Ναό Μεταμορφώσεως Σωτήρος Ασπρογείων. Ακόμη και μετά την τυπική αφυπηρέτησή του, την 1η Νοεμβρίου 2016, συνέχισε να διακονεί με πλήρη εφημεριακά, εξομολογητικά και ιεροκηρυκτικά καθήκοντα στην Ιερά Μητρόπολη Καστορίας, ενώ συμμετείχε και σε ιεραποστολικές εξορμήσεις στην Τανζανία και αλλού, ακόμη και την δύσκολη περίοδο της πανδημίας, παρά το γεγονός ότι είχε εισέλθει ήδη στην ένατη δεκαετία της ζωής του. 
Από το 2023 που κλονίσθηκε σοβαρά η υγεία του, με την κανονική άδεια και ευλογία του σεπτού του Ποιμενάρχου, Μητροπολίτου Καστορίας κ.κ. Καλλινίκου, εντάχθηκε στο δυναμικό της Ιεράς Μητροπόλεως Φθιώτιδος υπό την μέριμνα, προστασία και φροντίδα του Σεβασμιωτάτου Μητροπολίτου Φθιώτιδος κ. Συμεών. 
Αρχικώς διηκόνησε πρώτα στο Κατασκηνωτικό Κέντρο «Η Αγία Αικατερίνη» στο Καινούργιο Λοκρίδος και κατόπιν εγκαταβίωσε στην Ιερά Μονή Γενεσίου Θεοτόκου Δαμάστας απολαμβάνοντας την απαράμιλλη θυγατρική φροντίδα της Οσιολογιωτάτης Καθηγουμένης της Μονής, πολυσεβάστου Γερόντισσας Ιωάννας της ιατρού και των ηρωικώς θυσιαζομένων αδελφών της Μονής, οι οποίες τον διηκόνησαν με μοναδική αγάπη και απερίγραπτο σεβασμό. Συμμετείχε ανελλιπώς στην μυστηριακή ζωή της Μονής, ενώ με τις συμβουλές και τον παρηγορητικό του λόγο, ακόμη και από την κλίνη της ασθένειας, ενίσχυε πνευματικά τους εγγύς και τους μακράν. Εκοιμήθη σήμερα 28 Σεπτεμβρίου 2026 γαλήνια και ήρεμα σχηματίζοντας μόνος του, τρεις φορές, προ της τελευταίας αναπνοής του, το σημείο του Τίμιου Σταυρού και τοιουτοτρόπως παρέδωσε το πνεύμα του στον Θεό των ζώντων παρουσία μάλιστα της θεραπούσης ιατρού του Εριτίμου κ. Παναγιώτας Νεκταρίας Φαρδή και του εκ Καστοριάς μοναχού και υποτακτικού Οσιολογιωτάτου π. Ιεροθέου αλλά και μοναζουσών της Ιεράς Μονής.
Αύριο Τρίτη 29 Σεπτεμβρίου 2026, στις 19:00 μμ θα αρχίσει στο Καθολικό της Ιεράς Μονής Γενεσίου Θεοτόκου Δαμάστας η Εξοδιαστική Παννυχίδα εις Μοναχούς και θα ακολουθήσει Ιερά Αγρυπνία ιερουργούντος του Σεβασμιωτάτου Μητροπολίτου Φθιώτιδος κ. Συμεών.
Η εξόδιος Ακολουθία θα τελεσθεί την Τέταρτη 30 Σεπτεμβρίου 2026, στις 11:30 πμ, στον Ιερό Ναό Μεταμορφώσεως Σωτήρος Ασπρογείων προεξάρχοντος του οικείου Ποιμενάρχου, Σεβασμιωτάτου Μητροπολίτου Καστορίας κ.κ. Καλλινίκου.

